
ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Romana Majerského a sudkýň Mgr. Daniely Drnákovej a JUDr. Zuzany Posluchovej v spore žalobcu: B.. B..-U.. K. G., E.. X.X.XXXX, S. XX, R. - S. I., E., zastúpeného: IN FORO - AYRUMYAN advokátska kancelária s. r. o., Uhrova 4, Bratislava, IČO: 51 011 344, proti žalovaným: 1/ SLOVNAFT, a.s., Vlčie hrdlo 1, Bratislava, IČO: 31 322 832, 2/ SAM INDUSTRIES a. s., Vlčie hrdlo 5985, Bratislava, IČO: 36 246 093, zastúpenými: RUŽIČKA AND PARTNERS s. r. o., Vysoká 2/B, Bratislava, IČO: 36 863 360, o určenie pravosti listiny, na odvolanie žalobcu proti rozsudku Okresného súdu Bratislava II č. k. 29C/108/2020-791, zo dňa 8.4.2022, takto rozhodol: I. Odvolací súd napadnutý rozsudok súdu prvej inštancie p o t v r d z u j e . II. Žalovaným 1/ a /2 priznáva proti žalobcovi plný nárok na náhradu trov odvolacieho konania. odôvodnenie: 1. Napadnutým rozsudkom súd prvej inštancie žalobu zamietol a žalovaným 1/ a 2/ priznal nárok na náhradu trov konania v plnom rozsahu. V odôvodnení uviedol, že žalobou doručenou na súd dňa 23.12.2020 sa žalobca domáhal určenia, že Výmer o prídele do vlastníctva č. XXX/X/XXXXfin, zo dňa 16.4.1955, vydaný Finančným odborom ÚNV v Bratislave, je pravý. Žalobu odôvodnil tým, že vo veci vedenej na Okresnom súde Bratislava II pod sp. zn. 11C/221/2008 sa spolu so svojim strýkom proti totožným žalovaným ako v aktuálnom konaní domáhal určenia, že špecifikované parcely v katastrálnom území Z. nadobudnuté ich predchodcami na základe Výmeru č. XXX/X/XXXXfin vydaným Finančným odborom Rady ÚNV v Bratislave, patria do dedičstva po jeho právnych predchodcoch, starých rodičoch W. G. W. O. G.. Okresný súd Bratislava II rozsudkom č. k. 11C/221/2008-891, zo dňa 3.2.2016, žalobu zamietol a na odvolanie žalobcov Krajský súd v Bratislave rozsudkom č. k. 10Co/122/2016-1028, zo dňa 30.3.2017 napadnutý rozsudok súdu prvej inštancie potvrdil. Dovolanie žalobcov Najvyšší súd SR uznesením zo dňa 28.2.2019, sp. zn. 6Cdo/158/2017, odmietol. Prvoinštančný súd žalobu zamietol z dôvodu, že nemal za preukázané, že právni predchodcovia žalobcu boli ku dňu svojej smrti vlastníkmi sporných parciel, s čím sa stotožnil krajský aj najvyšší súd. Ako žalobca uviedol, túto žalobu podal z dôvodu, že súdy sa v predchádzajúcom konaní nezaoberali pravosťou výmeru napriek znaleckému posudku č. 3/2013 vypracovanému Ústavom kriminalistiky a kriminológie. Zdôraznil, že výmer nebol zrušený a jeho pravosť v konaní preukázal. Žalobca ďalej odôvodňoval existenciu a pravosť výmeru ako spôsobilého titulu nadobudnutia vlastníckeho práva k nehnuteľnostiam. Mal za to, že výmer má všetky znaky zákonnosti, nakoľko ho vydal vtedajší orgán v rámci svojich právomocí a kompetencií a je pravý. O jeho pravosti svedčí aj znalecký posudok č. 3/2013, v ktorom sa na strane 8 uvádza, že na základe zistených znakov (použitie zhodných tlačív, zhodných odtlačkov pečiatok a druhovo zhodných pečiatkových farieb a písacích prostriedkov) je možné konštatovať, že výmer je pravý. Uviedol, že výmer mal pre jeho právnych predchodcov účinky nadobudnutia vlastníckeho práva k sporným parcelám č.
XXXX W. Č.. XXXX, pričom podľa doložky Ľudového súdu v Bratislave zo dňa 29.4.1955, sa navyše zrealizoval aj zápis tohto vlastníctva do pozemkovej knihy. Žalobca ďalej uviedol, že dňa 27.2.1951 bola medzi Československou republikou - Fond národnej obnovy v Bratislave a Slovnaft, národný podnik v Bratislave, uzatvorená kúpnopredajná zmluva, ktorej predmetom boli aj parcely č. XXXX W. Č.. XXXX zapísané v pozemnoknižnej vložke č. XXX, doposiaľ vedené na meno K. G. v 1/4, W. G. v 1/8, D. E. v 1/8, O. E. v 1/8, ktoré podľa čl. VII Dohody o výmene obyvateľstva prešli do vlastníctva Československého štátu. Predmetný prevod však nebol možný, pretože Československý štát nemohol tieto nehnuteľnosti predať Slovnaftu, lebo ich sám nevlastnil. Fond národnej obnovy nebol oprávnený scudzovať nehnuteľnosti, iba ich mohol dať do operatívnej správy národnému podniku Slovnaft v zmysle hospodárskej zmluvy o prevode správy národného majetku. Nastolenie právnej istoty v žalobe znamená, že nemôže platiť právny stav, že Československý štát - Fond národnej obnovy, mohol predať Slovnaftu nehnuteľnosti do vlastníctva aj napriek tomu, že ich v danom čase nevlastnil, do právne neexistujúcej formy vlastníctva národného podniku a tiež, že nemôže platiť právny stav, že pravý výmer č. XXX/X/ XXXXfin, zo dňa 16.4.1955, je právne ignorovaný. 2. Pokiaľ ide o stručný obsah napadnutého rozhodnutia (§ 393 ods. 2 C. s. p.), súd prvej inštancie vykonaným dokazovaním zistil, že Finančný odbor rady ÚNV v Bratislave vydal dňa 16.4.1955 Výmer o prídele do vlastníctva č. XXX/X/XXXXfin, ktorým O. G. a jeho manželke W., X.. S., pridelil do vlastníctva v polovici 1/2 nehnuteľnosti zapísané na pozemnoknižnej vložke č. XXXX, parcela č. XXX/XXX, ktorej bývalým vlastníkom bol G. J. W. A. J., obaja v podiele nehnuteľnosti zapísaného na pozemnoknižnej vložke č. XXX, parcela č. XXX/XX W. Č.. XXX/XXX, ktorých bývalým vlastníkom bol D. M. W. D. M., obaja v podiele 1/2, nehnuteľnosti zapísané na pozemnoknižnej vložke č. XXX, parcela č. XXXX W. Č..XXXX, ktorých bývalým vlastníkom boli K. G., D. E., O. E. W. W. T., všetci v podiele 1/4. Posledná strana výmeru obsahuje doložku zo dňa 21.4.1955 o tom, že Finančný odbor rady ÚNV (FNO) v Bratislave potvrdzuje, že nehnuteľnosti uvedené v tomto výmere o prídele do vlastníctva sú právoplatne konfiškované a tiež doložku Ľudového súdu v Bratislave zo dňa 29.4.1955, že uznesením č. d. 1212/55 bol vykonaný pozemnoknižný zápis (výmer predložený žalobcom). Spolu s vyjadrením k žalobe žalovaní predložili Výmer o prídele do vlastníctva č. XXX/X/XXXXfin vydaný Finančným odborom rady ÚNV v Bratislave dňa 16.4.1955, ktorým O. G. a jeho manželke W., X.. S., pridelil do vlastníctva v polovici 1/2 nehnuteľnosti zapísané na pozemnoknižnej vložke č. XXXX, parcela č. XXX/XXX, ktorej bývalým vlastníkom bol G. J. W. A. J. obaja v podiele 1/2. Posledná strana výmeru obsahuje doložku zo dňa 21.4.1955 o tom, že Finančný odbor rady ÚNV (FNO) v Bratislave potvrdzuje, že nehnuteľnosti uvedené v tomto výmere o prídele do vlastníctva sú právoplatne konfiškované a tiež doložku Knihovne Ľudového súdu v Bratislave zo dňa 25.7.1955, že tento odpis vyhotovený stranou súhlasí doslovne s prvopisom vyhotoveným na jednom hárku. Zo znaleckého posudku č. 3/2013 vypracovaného Ústavom kriminalistiky a kriminológie, s.r.o., vyplýva, že žalobca predložil znalcovi sporný Výmer o prídele do vlastníctva č. XXX/X/XXXXfin Finančného odboru rady ÚNV v Bratislave, zo dňa 16.4.1955 (totožný s tým, ktorý predložil aj spolu so žalobou; pozn. súdu prvej inštancie) a ako porovnávací materiál Výmery Č.. XXX/X-XXXXmaj., Y. B. XX.XX.XXXX W. Č.. XXXXX/XX/XX/c, zo dňa 1.1.1950. Zo záveru posudku vyplýva, že na otázku, či je sporný výmer pravý, znela odpoveď, že vzhľadom na výsledky analýz, a to použitie zhodných tlačív, zhodných odtlačkov pečiatok a druhovo zhodných pečiatkových farieb, písacích prostriedkov, je možné konštatovať, že sporný materiál je pravý, pokiaľ je pravý predložený porovnávací materiál. Znalec nezistil stopy po dodatočnej úprave, odstraňovaní, resp. dopisovaní údajov. Bolo zistené použitie viacerých písacích strojov, ktorých presnú identifikáciu však môže vykonať znalec z odvetvia skúmanie strojového písma. K otázke rozdielneho obsahu sporného výmeru a toho založeného v archíve (ten, ktorý predložili žalovaní s vyjadrením k žalobe; pozn. súdu prvej inštancie) znalec uviedol, že otázku bude možné zodpovedať po predložení zmienených listín. Z rodného listu žalobcu vyplynulo, že jeho matkou bola A. G., ktorá zomrela dňa 28.5.2004, ktorej rodičmi boli O. G. W. W. X. S.. Z listu vlastníctva č. XXXX pre katastrálne územie X. vyplýva, že žalovaný 2/ je výlučným vlastníkom v ňom zapísaných nehnuteľností. Z listu vlastníctva č. XXX pre k. ú. X. vyplýva, že žalovaný 1/ je výlučným vlastníkom v ňom zapísaných nehnuteľností. Z Technického podkladu č. 107/2021 a Geometrického plánu č. 87/2008 vyplýva, že vlastnícke práva k tam uvedeným parcelám zapísaným na týchto listoch vlastníctva sú zapísané duplicitne aj na Výmere o prídele do vlastníctva č. XXX/X/XXXXfin, ako parcely č. XXXX, W. Č.. XXXX. Z rozsudku Okresného súdu Bratislava II č. k. 11C/221/2008-891, zo dňa 3.2.2016 vyplýva, že žalobca v tomto konaní sa s spolu s P. G. domáhali voči totožným žalovaným, ako v aktuálnom konaní určenia, že pôvodné pozemnoknižné parcely č. XXXX W. Č.. XXXX nachádzajúce sa v katastrálnom území Z. pôvodne vedené v pozemnoknižnej vložke č. XXX, nadobudnuté na základe Výmeru č. XXX/ X/XXXXfin vydaného Finančným odborom rady ÚNV v Bratislave, poručiteľmi W. G. W. O. G., patria
do dedičstva po nebohých W. G. W. O. G.; predmetným rozsudkom súd žalobu zamietol. Krajský súd v Bratislave rozsudkom č. k. 10Co/122/2016-1028, zo dňa 30.3.2017 odvolaním žalobcov napadnutý rozsudok súdu prvej inštancie potvrdil. Dovolanie podané žalobcami Najvyšší súd SR uznesením zo dňa 28.2.2019, sp. zn. 6Cdo/158/2017, odmietol. 3. Súd prvej inštancie v prvom rade skonštatoval, že aktuálne súdne konanie o určenie pravosti výmeru nie je pokračovaním, či doplnením predchádzajúceho konania, ktoré bolo na Okresnom súde Bratislava II vedené pod sp. zn. 11C/221/2008 a bolo právoplatne skončené. Akýkoľvek výsledok tohto konania by ani nemohol spôsobiť zmenu, ktorá by mala vplyv na právoplatne skončené konanie. Zároveň nejde o prekážku rozhodnutej veci. Totožní sú žalovaní v oboch konaniach, zo žalobcov vystupuje len jeden, žalobca 1/ v konaní vedenom pod sp. zn. 11C/221/2008, rozdielny je však petit žaloby. Predmetom konania vedeného na pod sp. zn. 11C/221/2008 bolo určenie, že špecifikované nehnuteľnosti patria do dedičstva po predkoch žalobcov. V aktuálnom konaní sa žalobca domáha určenia pravosti listiny, ktorá síce spája obe konania, bola dôležitým dôkazom aj v predchádzajúcom konaní, od toho sa odvíjajú aj skutkové tvrdenia v žalobe, na základe ktorej sa začalo toto konanie; avšak nejde o totožný predmet rozhodovania. Ešte k totožnosti účastníkov považoval súd prvej inštancie za potrebné uviesť, že označenie žalovaných v konaní vedenom pod sp. zn. 11C/221/2008 vychádzalo zo skutočnosti, že išlo o vlastníkov sporných parciel v čase rozhodovania, čo platí aj v súčasnosti. Z toho teda jasne vyplývala aj ich pasívna vecná legitimácia. Rozdielne je to však v aktuálnom konaní, keď napriek tomu, že obaja žalovaní sú vlastníkmi aj sporných nehnuteľností, čo v konaní nebolo sporným, v prípade žaloby o určenie pravosti listiny, ktorú nevydali, na jej základe nenadobudli žiadne právo a ani sa ich v podstatne netýka, podľa názoru súdu prvej inštancie pasívna vecná legitimácia žalovaných 1/ a 2/ nie je daná. 4. Súd prvej inštancie sa tiež zaoberal otázkou druhu žaloby, ktorú žalobca označil ako určovaciu a domáhal sa určenia pravosti výmeru. Do úvahy tak prichádza žaloba podľa § 137 písm. c) a písm. d) C. s. p.. Mal za to, že nejde o určenie, či tu právo je alebo nie, nakoľko tomu nezodpovedá petit žaloby, ktorým sa žalobca domáhal určenia, že listina je pravá. Žalobca v žalobe netvrdil existenciu určitého práva. Záväznosť určovacieho rozsudku je subjektívna, rozsudok je záväzný len pre sporové strany, čo je v rozpore s charakterom spornej listiny, výmeru, keďže ide o verejnú listinu. K naliehavému právnemu záujmu uviedol, že akýkoľvek výrok rozsudku, by nepredstavoval zmenu v právnom postavení žalobcu. Ani na základe pozitívneho rozhodnutia by žalobca nenadobudol vlastníctvo sporných parciel od žalovaných 1/ a 2/, sporné parcely by sa nestali predmetom dedičstva po jeho predkoch; naliehavý právny záujem na požadovanom určení neexistuje. Nejde ani o žalobu o určenie právnej skutočnosti podľa § 137 písm. d) C. s. p., keďže takéto určenie nevyplýva zo žiadneho osobitného predpisu. Právnymi skutočnosťami sú podľa § 2 ods. 1 Občianskeho zákonníka napríklad zmluvy a iné právne úkony, ich existencia, platnosť či neplatnosť. Na to nadväzuje aj § 3 C. s. p., podľa ktorého súdy prejednávajú a rozhodujú súkromnoprávne spory a iné súkromnoprávne veci. V prípade sporného výmeru však bezpochyby ide o verejnú listinu, pri ktorej platí, že ak sa nedokáže opak, považujú sa skutočnosti uvedené vo verejnej listine za pravdivé bez ďalšieho zisťovania. 5. K žalobcom uvedenému dôvodu podania žaloby, že súdy sa v predchádzajúcom konaní nedostatočne zaoberali pravosťou samotného výmeru; súd prvej inštancie poukázal na § 191 C. s. p.. Hodnotením sporného výmeru, ako podstatného dôkazu, sa zaoberal okresný, krajský aj najvyšší súd v konaní vedenom pod sp. zn. 11C/221/2008. Ak to žalobca považoval za nedostatočné, mohol z tohto dôvodu uplatniť riadne aj mimoriadne opravné prostriedky. Nové konanie o určenie pravosti listiny však nemôže nahradiť dokazovanie vykonané v inom spore. 6. Súd prvej inštancie sa v konaní nezaoberal ďalšími skutkovými tvrdeniami sporových strán týkajúcich sa nadobudnutia vlastníctva sporných nehnuteľností žalovanými 1/ a 2/, nakoľko celý historický kontext by bol v rozpore so zásadou hospodárnosti konania vzhľadom na vyššie uvedené skutočnosti. Z rovnakého dôvodu nevykonal ďalšie navrhované dôkazy, neustanovil znalca podľa návrhu žalobcu na pojednávaní dňa 8.4.2022, nakoľko ide o otázky právne. Súd prvej inštancie sa v tomto kontexte nezaoberal ani rozdielmi vo výmeroch predložených sporovými stranami. Navyše ani žalobcom predložený znalecký posudok nekonštatoval absolútne pravosť spornej listiny. V neposlednom rade uviedol, že určiť pravosť listiny tak, ako sa jej domáha žalobca, môže znalec, resp. znalecká organizácia, z príslušného odboru. Ako bolo uvedené vyššie, pravosť, či nepravosť listiny neurčuje súd. 7. Na uvedenom základe za použitia § 137 písm. c), písm. d), § 191 ods. 1, ods. 2,
§ 230 C. s. p., súd prvej inštancie žalobu zamietol. O nároku na náhradu trov konania rozhodol podľa § 255 ods. 1 C. s. p. tak, že úspešným žalovaným 1/ a 2/ priznal každému nárok na náhradu trov konania v plnom rozsahu. O výške náhrady trov konania rozhodne v súlade s § 262 ods. 2 C. s. p. po právoplatnosti rozsudku samostatným uznesením, ktoré vydá súdny úradník. 8. Proti rozsudku podal žalobca odvolanie a žiadal rozsudok súdu prvej inštancie zrušiť a vec vrátiť súdu prvej inštancie na ďalšie konanie a nové rozhodnutie. Podstatným zhrnutím skutkových tvrdení a právnych argumentov jeho odvolania (§ 393 ods. 2 C. s. p.) bola námietka, že súd prvej inštancie nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, že súd prvej inštancie nevykonal navrhnuté dôkazy, potrebné pre zistenie rozhodujúcich skutočností a že rozhodnutie súdu prvej inštancie vychádza z nesprávneho právneho posúdenia veci. 9. Žalobca bol názoru, že súd prvej inštancie mu nesprávnym procesným postupom znemožnil, aby uskutočňoval procesné práva v takej miere, že došlo k porušeniu práva na spravodlivý proces. Súd prvej inštancie v odseku 11 odôvodnenia napadnutého rozsudku uviedol, že v prípade žaloby o určenie pravosti listiny, ktorú nevydali, na jej základe nenadobudli žiadne právo a ani sa ich v podstatne netýka; nie je daná pasívna vecná legitimácia žalovaných 1/ a 2/. Súd prvej inštancie sa taktiež zaoberal otázkou samotného druhu žaloby, pričom podľa súdu prvej inštancie do úvahy prichádza žaloba podľa § 137 písm. c) a písm. d) C. s. p.. K predmetnému súd prvej inštancie v odseku 12 uviedol, že má za to, že v danom prípade nejde o určenie, či tu právo je alebo nie, nakoľko tomu nezodpovedá petit žaloby, ktorým sa žalobca domáhal určenia, že listina je pravá, taktiež uviedol, že naliehavý právny záujem na požadovanom určení neexistuje. Súd prvej inštancie v odseku 13 odôvodnenia napadnutého rozsudku uviedol, že nejde ani o žalobu o určenie právnej skutočnosti podľa § 137 písm. d) C. s. p., pričom takéto určenie nevyplýva zo žiadneho osobitného predpisu. Konajúcemu súdu prvej inštancie museli byť vyššie uvedené skutočnosti jasné už z podanej žaloby a pokiaľ ju považoval za neúplnú alebo nezrozumiteľnú, tak mal povinnosť postupovať v súlade s § 129 ods. 1 C. s. p. a vyzvať žalobcu na doplnenie, resp. opravu. Žaloby. Súd prvej inštancie si však zákonnú povinnosť vyplývajúcu z § 129 ods. 1 C. s. p. nesplnil. Napriek tomu, že súd prvej inštancie o nedostatkoch žaloby vedel od začiatku konania, bol povinný žalobcu vyzvať na odstránenie nedostatkov v zmysle zásady hospodárnosti a rýchlosti konania ešte pred nariadením pojednávania, avšak tak nespravil. Takouto výzvou na odstránenie nedostatkov mal súd prvej inštancie predísť arbitrárnemu pojednávaniu a rozhodnutiu, ktoré nastalo po nariadení pojednávania. Rovnako mal dať žalobcovi možnosť (určiť lehotu na písomné vyjadrenie sa, odstránenie nedostatkov) na odstránenie nedostatkov priamo na pojednávaní, čo sa taktiež nestalo. Súd prvej inštancie mohol aj napriek nezaslaniu výzvy na odstránenie nedostatkov žaloby, rozhodnúť o nesprávnosti žaloby pred vytýčením pojednávania, čím by predišiel porušeniu zásady hospodárnosti a rýchlosti konania. V prípade, že súd prvej inštancie považoval žalobu za zjavne nedôvodnú, tak mal postupovať v súlade s § 138 C. s. p. a vyzvať žalobcu na späťvzatie žaloby. Súd prvej inštancie si zákonnú povinnosť vyplývajúcu z § 138 C. s. p. nesplnil, čím nesprávnym procesným postupom znemožnil strane, aby uskutočňovala jej patriace procesné práva a zároveň sa dopustil porušenia zásady hospodárnosti a rýchlosti konania. 10. Žalobca považoval napadnutý rozsudok za arbitrárny a založený výlučne na svojvôli a ľubovôli súdu prvej inštancie a neopierajúci sa o zákon a rozhodnutia vyšších súdnych autorít súdov Slovenskej a Českej republiky ako aj rozhodnutia Európskych súdov. Taktiež namietaným porušovaným základným právam žalobcu ako účastníka konania pred súdom prvej inštancie vo vzťahu k právu na spravodlivý proces, patrí právo na uvedenie dostatku dôvodov na ktorých je rozhodnutie založené. V tomto smere si žalobca dovoľuje upriamiť pozornosť na konštantnú judikatúru Európskeho súdu pre ľudské práva ako súdu najvyššej právnej sily v Európe (o. i. veci G. R. proti Š., rozsudok zo dňa 21.X.1999 týkajúci sa sťažnosti č. 30544/96, R. T. proti Š., rozsudok zo dňa 9.12.1994, týkajúci sa sťažnosti č. 18390/91, V. D. H. proti H., rozsudok zo dňa 19.4.1994, týkajúci sa sťažnosti č. 16034/90, ) a judikatúru Ústavného súdu SR (sp. zn. I. ÚS 226/03, zo dňa 12.5.2004; III. ÚS 209/04, zo dňa 23.6.2004; sp. zn. III. ÚS 95/06, zo dňa 15.3.2006; sp. zn. III. ÚS 260/06, zo dňa 23.8.2006; sp. zn. III. ÚS 36/2010, zo dňa 4.5.2010; sp. zn. I. ÚS 114/08, zo dňa 12.6.2008). Súd prvej inštancie v konaní nereagoval na žalobcove zásadné a relevantné námietky prednesené na pojednávaniach, a preto je takýto nedostatok v konaní nutné považovať za prejav arbitrárnosti a svojvoľnosti súdu. V tomto smere poukázal na princíp právnej istoty, ktorý je jasne sformulovaný v Čl. 2 ods. 2 C. s. p., pričom sa nespravoval povinnosťou, ktorá z neho vyplýva, nakoľko odmietol viaceré argumenty žalobcu bez odôvodnenia, spochybnenia alebo
dôsledného vyvrátenia. Iba samotné konštatovanie, že niektorý z argumentov žalobcu je irelevantný, bez bližšieho zdôvodnenia, je absolútne neprípustný. Súdu prvej inštancie vyčítal, že napadnutý rozsudok nie je riadne a presvedčivo odôvodnený v zmysle § 220 ods. 2 C. s. p., nakoľko obsahuje len opísaný priebeh konania uvedením argumentácií oboch sporových strán, avšak bez náležitej a presvedčivej argumentácie súdu prvej inštancie, ako i náležitého posúdenia veci, či už skutkovo alebo právne. 11. Súd prvej inštancie mal ďalej pochybiť, keď nevykonal navrhnuté dôkazy, potrebné pre zistenie rozhodujúcich skutočností. Žalobca bol názoru, že súd prvej inštancie sa mal zaoberať skutkovými tvrdeniami sporových strán, rovnako tak mal vykonať ďalšie navrhované dôkazy, najmä nariadiť znalecké dokazovanie za účelom zistenia pravosti predmetnej listiny. Aj keby mala žaloba, resp. konanie o nej iné nedostatky, pre ktoré by súd prvej inštancie nemohol vo veci rozhodnúť, tak nariadením predmetného znaleckého dokazovania by aspoň z časti odstránil stav právnej neistoty. Znaleckým posudkom vypracovaným znalcami v príslušných odboroch, by súd prvej inštancie jednoznačne vyriešil otázku pravosti predmetnej listiny. Predmetné znalecké dokazovanie malo byť nariadené už len z toho dôvodu, že žalobcom predložený znalecký posudok nekonštatoval absolútne pravosť spornej listiny, zatiaľ čo nariadením predmetného znaleckého dokazovania mohol byť spor o pravosť predmetnej listiny riadne uzavretý a pravosť predmetnej listiny potvrdená alebo vyvrátená. Keďže súd prvej inštancie nenariadil predmetné znalecké dokazovanie, tak nemohol ani riadne rozhodnúť o tom, či listina je pravá alebo nie, nakoľko určiť pravosť listiny môže iba znalec, resp. znalecká organizácia, z príslušného odboru. 12. Napokon bol žalobca názoru, že súd prvej inštancie vec nesprávne právne posúdil, nakoľko potreboval určiť, že predmetná listina je pravá a jedinými orgánmi, ktoré majú právomoc rozhodovať o právach a povinnostiach osôb, resp. o ochrane práv osôb v Slovenskej republike sú súdy Slovenskej republiky; v danom momente sa nemal za účelom rozhodnutia o pravosti predmetnej listiny obrátiť na nikoho iného, ako na príslušný súd Slovenskej republiky (Okresný súd Bratislava II). 13. Žalovaní 1/ a 2/ vo vyjadreniach k odvolaniu žiadali napadnutý rozsudok súdu prvej inštancie ako vecne správny potvrdiť. Argumentovali, že odôvodnenie odvolania je nesprávne a účelové; žalobca v odvolaní neuviedol, na akú údajnú odstrániteľnú vadu žaloby mal súd prvej inštancie žalobcu upozorniť a vyzvať ho na jej odstránenie. Žalobca nepreukázal, že k zamietnutiu žaloby došlo z dôvodov odstrániteľnej vady žaloby, teda napr. pre absenciu náležitostí žaloby, nezrozumiteľnosť alebo neurčitosť podania. Žalobca nepreukázal, že pokiaľ ho súd prvej inštancie nevyzval na odstránenie vady žaloby podľa § 129 ods. 1 C. s. p., dopustil sa tým vady konania spočívajúcej v porušení práva na spravodlivý proces. Pokračovali tým, že žalobca bol už na prvom pojednávaní (z celkovo dvoch) zastúpený advokátom, na ktorom dňa 3.11.2021 súd prvej inštancie vyslovil predbežný právny názor, že žaloba je neprípustná pre nepreukázanie naliehavého právneho záujmu na určení pravosti Výmeru a to s poukazom na § 137 písm. c) C. s. p. (o určenie, či tu právo je alebo nie je, ak je na tom naliehavý právny záujem; naliehavý právny záujem nie je potrebné preukazovať, ak vyplýva z osobitného predpisu). Súd prvej inštancie na tomto pojednávaní konštatoval, že s ohľadom na predmet sporu zo žiadneho osobitného predpisu nevyplýva, že naliehavý právny záujem pri žalobe na určenie pravosti listiny nie je potrebné preukazovať. Neprípustnosť žaloby konštatoval tiež v nadväznosti na nespornú skutočnosť právoplatne skončeného sporu vedeného na Okresnom súde Bratislava II pod sp. zn. 11C/221/2008 o určenie, že sporné nehnuteľnosti, ktoré (údajne) obsahuje Výmer, patria do dedičstva po právnych predchodcoch žalobcu (ďalej tiež „Spor 1“). Žalobca zastúpený advokátom tak mohol, už po prvom pojednávaní vo veci vziať neprípustnú žalobu späť, zohľadňujúc tak hospodárnosť konania, ktorú nedôvodne namietal v odvolaní. Žalobca účelovými tvrdeniami nepreukázal, že pokiaľ súd prvej inštancie nepostupoval podľa § 138 C. s. p., dopustil sa tým vady konania, odôvodňujúcou zrušenie rozhodnutia, nakoľko zo zákona nevyplýva žiaden priamy následok nesplnenia tejto povinnosti. K namietanej nepresvedčivosti a nedostatočnosti odôvodnenia napadnutého rozsudku žalovaní uviedli, že v zmysle stabilnej rozhodovacej činnosti súdov, pri skúmaní existencie naliehavého právneho záujmu ide o posúdenie, či podaná žaloba je vhodný (účinný a správne zvolený) procesný nástroj ochrany práva žalobcu, či sa ňou môže dosiahnuť odstránenie spornosti práva, a či snáď len zbytočne nevyvoláva konanie, po ktorom bude musieť aj tak nasledovať iné (ďalšie) súdne konanie alebo konania. Naliehavý právny záujem je spravidla daný v prípade, ak by bez tohto určenia bolo právo žalobcu ohrozené alebo ak by sa bez tohto určenia stalo jeho právne postavenie neistým (porovnaj R 17/1972). Za nedovolenú možno považovať určovaciu žalobu, pokiaľ neslúži potrebám praktického života, ale len k zbytočnému rozmnožovaniu sporov. Zo skutkového
stavu v žalobe nesporne vyplýva, že spornosť práva, t. j. určenie, či sporné pozemky (údajne) uvedené vo Výmere patria do vlastníctva po právnych predchodcov žalobcu, už v čase podania tejto žaloby nejestvovala a nebude jestvovať ani v čase vyhlásenia (právoplatnosti) rozsudku v aktuálnom spore. Zo skutkového stavu v žalobe nesporne vyplýva, že žaloba neslúži potrebám praktického života, ale predstavuje výlučne zbytočný spor. Ak by žalobca (hypoteticky) uspel v aktuálnom spore, musel by podať opätovne žalobu o určenie, že sporné pozemky patria do vlastníctva po jeho právnych predchodcoch (pričom uvedená sporná vec už bola právoplatne rozhodnutá v Spore 1). Žaloba o určenie pravosti Výmeru tak nemôže vyriešiť údajnú spornosť vlastníckeho práva k sporným nehnuteľnostiam žalovaných 1/ a 2/. Už vo vyjadrení k žalobe uviedli, že prvoinštančný súd, ako aj odvolací Krajský súd v Bratislave v konaní vedenom pod sp. zn. 10Co/122/2016 sa s Výmerom predloženým žalobcom (v Spore 1) riadne vysporiadali, keď podrobne odôvodnili, prečo nemohli byť právnym predchodcom žalobcu sporné nehnuteľnosti pridelené do vlastníctva Výmerom; prvoinštančný súd v Spore 1 vykonal za účelom zistenia, či je Výmer pravý rozsiahle dokazovanie v zmysle zásady, že verejná listina je pravá, pokiaľ sa nepreukáže opak. Žalobca v odvolaní nepreukázal, že súd prvej inštancie nedostatočne odôvodnil napadnutý rozsudok, nepreukázal jeho arbitrárnosť ani svojvôľu súdu prvej inštancie pri rozhodovaní sporu. Žalobca navrhol (zmätočným návrhom, ktorý napadol žalovaný 1/ v písomnom vyjadrení zo dňa 13.1.2022) vykonanie znaleckého dokazovania až po prvom pojednávaní v spore, pritom mal povinnosť spolu so žalobou predložiť všetky dôkazy na preukázanie dôvodnosti žaloby. Žalobca mal možnosť predložiť relevantný znalecký posudok najneskôr pri druhom písomnom podaní (replike) tak, aby sa k úplnej žalobe a úplným tvrdeniam žalobcu mohol žalovaný 1/ riadne vyjadriť, avšak svoje právo na predloženie všetkých relevantných dôkazov včas neuplatnil. Aj keby si (teoreticky) žalobca splnil povinnosť predložiť úplnú žalobu [teda preukázať vlastné tvrdenia o údajnej pravosti Výmeru znaleckým posudkom, alebo by súd prvej inštancie (nehospodárne) nariadil znalecké dokazovanie, ktoré žalobca odôvodnil výlučne posúdením právnych otázok] nemalo by to žiadny vplyv na skutočnosť, že žaloba bola neprípustná. Súd v Spore 1 právoplatne rozhodol, že sporné nehnuteľnosti (údajne vedené vo Výmere predloženom žalobcom) nepatria do dedičstva po jeho predchodcoch, a preto je žaloba o pravosť Výmeru nadbytočnou, ktorá nie je spôsobilá akýmkoľvek spôsobom prakticky zmeniť postavenie žalobcu. Napokon žalobca v odvolaní neuviedol žiadne skutočnosti, z ktorých by vyplývalo nesprávne právne posúdenie veci súdom prvej inštancie. 14. Žalobca v odvolacej replike uviedol, že súd prvej inštancie už od podania žaloby mal za to, že pasívna vecná legitimácia žalovaných 1/ a 2/ nie je daná z dôvodu, že v prípade žaloby o určenie pravosti listiny ide o listinu, ktorú žalovaní nevydali, na jej základe nenadobudli žiadne právo a ani sa ich v podstatne netýka. Súd prvej inštancie taktiež mal za to, že danom prípade nejde o určenie, či tu právo je alebo nie, nakoľko tomu nezodpovedá petit žaloby a zároveň uviedol, že nejde ani o žalobu o určenie právnej skutočnosti. Napriek tomu, že súd prvej inštancie o uvedených nedostatkoch žaloby vedel od začiatku konania a bol povinný žalobcu vyzvať na odstránenie nedostatkov ešte pred nariadením pojednávania, čo však nespravil. Súd prvej inštancie taktiež odmietol viaceré jeho argumenty, avšak bez odôvodnenia, spochybnenia alebo dôsledného vyvrátenia. Iba samotné konštatovanie, že niektorý z jeho argumentov je irelevantný, bez bližšieho zdôvodnenia, prečo si to súd prvej inštancie myslí, je absolútne neprípustný. Nakoľko ním predložený znalecký posudok nekonštatoval absolútne pravosť spornej listiny, tak žiadal nariadiť nové znalecké dokazovanie za účelom zistenia pravosti predmetnej listiny. Súd prvej inštancie v odseku 16 odôvodnenia napadnutého rozsudku uviedol, že určiť pravosť listiny tak, ako sa jej domáha žalobca, môže znalec, resp. znalecká organizácia, z príslušného odboru. Z vyššie uvedeného je zrejmé, že nariadením predmetného znaleckého dokazovania (navrhnutého žalobcom), by súd prvej inštancie mohol jednoznačne vyriešiť predmetný spor, ktorý je predmetom tohto konania a rozhodnúť o tom či predmetná listina je pravá alebo nie, čím by odstránil stav právnej neistoty. A pokiaľ ide o vytýkané nesprávne právne posúdenie, tak v odvolaní jednoznačne uviedol, že za nesprávne považuje vyjadrenie súdu prvej inštancie, že o pravosti či nepravosti listiny nerozhoduje súd. 15. Odvolací súd viazaný rozsahom a dôvodmi odvolania (§ 379, § 380 C. s. p.), preskúmal napadnutý rozsudok súdu prvej inštancie, prejednal odvolanie žalobcu bez nariadenia odvolacieho pojednávania (§ 385 ods. 1 C. s. p. a contrario) a dospel k záveru, že napadnutý rozsudok súdu prvej inštancie je vo výroku vecne správny. Odvolací súd rozsudok verejne vyhlásil dňa 30.1.2025 (§ 378 ods. 1 C. s. p. v spojení s § 219 ods. 3 C. s. p.). 16. Podľa § 387 ods. 2 C. s. p. ak sa odvolací súd v celom rozsahu stotožňuje s odôvodnením napadnutého rozhodnutia, môže sa v odôvodnení obmedziť len na skonštatovanie správnosti dôvodov
napadnutého rozhodnutia, prípadne doplniť na zdôraznenie správnosti napadnutého rozhodnutia ďalšie dôvody; pretože odvolací súd sa v celom rozsahu stotožňuje s odôvodnením napadnutého rozsudku, konštatuje správnosť jeho dôvodov (§ 387 ods. 2 C. s. p.). 17. Vo vzťahu k podstatným tvrdeniam žalobcu v odvolaní (ktoré v súhrne spochybňujú vecnú správnosť napadnutého rozsudku, nakoľko má vychádzať z nesprávnych skutkových zistení a z nesprávneho právneho posúdenia veci, pri súčasnom porušení procesných práv žalobcu v takej miere, že došlo k porušeniu práva na spravodlivý proces), s ktorými sa odvolací súd musí v odôvodnení vysporiadať (§ 387 ods. 3 C. s. p.) hodno podotknúť, že ide v celom rozsahu o nedôvodnú argumentáciu a to s poukazom na dostatočné a správne vyhodnotenie skutkových a právnych okolností vedúcich k zamietnutiu žaloby o určenie, že Výmer o prídele do vlastníctva č. XXX/X/XXXXfin, zo dňa 16.4.1955, vydaný Finančným odborom ÚNV v Bratislave, je pravý. Súd prvej inštancie v preskúmavanej veci totiž vykonal náležité dokazovanie potrebné na zistenie rozhodujúcich skutočností dôležitých pre posúdenie dôvodnosti žaloby, ako aj relevantnosti tvrdení žalovaných 1/ a 2/ z hľadiska skutočností uvádzaných na ich obranu. Zhodnotením výsledkov vykonaného dokazovania v súlade s § 191 ods. 1 C. s. p. súd prvej inštancie dospel k správnym skutkovým záverom a na ich základe vyvodil aj správny právny záver o procesnej neprípustnosti žaloby o určenie pravosti listiny. 18. Hlavnými znakmi, ktoré charakterizujú procesnú vadu uvedenú v § 365 ods. 1 písm. b) C. s .p. sú (i) zásah súdu do práva na spravodlivý proces a (ii) nesprávny procesný postup súdu znemožňujúci procesnej strane, aby svojou procesnou aktivitou uskutočňovala jej patriace procesné oprávnenia, a to v takej miere (intenzite), v dôsledku ktorej došlo k porušeniu práva na spravodlivý proces. Podstatou práva na spravodlivý súdny proces je možnosť fyzických a právnických osôb domáhať sa svojich práv na nestrannom súde a v konaní pred ním využívať všetky právne inštitúty a záruky poskytované právnym poriadkom. Integrálnou súčasťou tohto práva je právo na relevantné, zákonu zodpovedajúce konanie súdov a iných orgánov Slovenskej republiky (nález Ústavného súdu SR zo dňa 10.5.1994, sp. zn. I. ÚS 26/94), v ktorom sa uplatnia všetky zásady súdneho rozhodovania v súlade so zákonmi a pri aplikácii ústavných princípov. Pod porušením práva na spravodlivý proces v zmysle citovaného ustanovenia treba rozumieť nesprávny procesný postup súdu spočívajúci predovšetkým v zjavnom porušení kogentných procesných ustanovení, ktoré sa vymyká nielen zo zákonného, ale aj z ústavnoprávneho rámca, a ktoré (porušenie) tak zároveň znamená aj porušenie ústavou zaručených procesných práv spojených so súdnou ochranou práva. Ide napr. o právo na verejné prejednanie veci za prítomnosti strany sporu, právo vyjadriť sa ku všetkým vykonávaným dôkazom, právo na riadne odôvodnenie rozhodnutia, na predvídateľnosť rozhodnutia, na zachovanie rovnosti strán v konaní, na relevantné konanie súdu spojené zo zákazom svojvoľného postupu a na rozhodnutie o riadne uplatnenom nároku spojené so zákazom denegatio iustitiae (odmietnutia spravodlivosti). 19. Jedným z aspektov práva na spravodlivý proces je právo na určitú kvalitu súdneho konania, ktorej súčasťou je aj právo na dostatočné odôvodnenie súdneho rozhodnutia. Účelom odôvodnenia rozhodnutia je vysvetliť postup súdu a dôvody jeho rozhodnutia. 20. Odvolací súd v súvislosti s námietkou arbitrárnosti a svojvoľnosti napadnutého rozsudku; je si vedomý, že podľa stabilizovanej judikatúry Ústavného súdu SR riadne odôvodnenie súdneho rozhodnutia ako súčasť základného práva na súdnu ochranu podľa Čl. 46 ods. 1 Ústavy SR vyžaduje, aby sa súd jasným, právne korektným a zrozumiteľným spôsobom vyrovnal so všetkými skutkovými a právnymi skutočnosťami, ktoré sú pre jeho rozhodnutie vo veci podstatné a právne významné (nález Ústavného súdu SR zo dňa 17.5.2007, sp. zn. IV. ÚS 14/07). Povinnosťou všeobecného súdu je uviesť v rozhodnutí dostatočné a relevantné dôvody, na ktorých svoje rozhodnutie založil. Dostatočnosť a relevantnosť týchto dôvodov sa musí týkať tak skutkovej, ako i právnej stránky rozhodnutia (nález Ústavného súdu SR zo dňa 30.10.2007, sp. zn. III. ÚS 107/07). V prípade, keď právne závery súdu z vykonaných skutkových zistení v žiadnej možnej interpretácii odôvodnenia súdneho rozhodnutia nevyplývajú, treba takéto rozhodnutie považovať za rozporné s Čl. 46 ods. 1 Ústavy SR, resp. Čl. 6 ods. 1 Dohovoru o ochrane ľudských práv a slobôd (nález Ústavného súdu SR zo dňa 19.6.2008, sp. zn. I. ÚS 243/07). Súd by mal byť preto vo svojej argumentácii obsiahnutej v odôvodnení koherentný, t. j. jeho rozhodnutie musí byť konzistentné a jeho argumenty musia podporiť príslušný záver. Súčasne musí dbať tiež na jeho celkovú presvedčivosť, teda inými slovami na to, aby premisy zvolené v rozhodnutí, rovnako ako závery, ku ktorým na základe týchto premís dospel, boli pre širšiu právnickú (ale aj laickú) verejnosť prijateľné, racionálne, ale v neposlednom rade aj spravodlivé a
presvedčivé (napr. nálezy Ústavného súdu SR zo dňa 19.6.2008, sp. zn. I. ÚS 243/07; zo dňa 3.12.2008, sp. zn. I. ÚS 155/07; a zo dňa 1.4.2009, sp. zn. I. ÚS 402/08). 21. Súd prvej inštancie v odôvodnení napadnutého rozsudku dostatočne rozviedol rozhodujúci skutkový stav, opísal priebeh konania a uviedol stanoviská procesných strán k prejednávanej veci, ako aj výsledky vykonaného dokazovania s tým, že citoval právne predpisy, ktoré aplikoval na posudzovanú vec a z ktorých vyvodil právne závery a náležite ich vysvetlil; z odôvodnenia napadnutého rozsudku nevyplýva jednostrannosť, ani taká aplikácia príslušných ustanovení všeobecne záväzných právnych predpisov, ktorá by bola popretím ich účelu, podstaty a zmyslu. Súd prvej inštancie jasne a výstižne vysvetlil prečo považoval žalobu za procesne neprípustnú; skutkové a právne závery súdu prvej inštancie tak nie sú v danom prípade zjavne neodôvodnené a nezlučiteľné s Čl. 46 ods. 1 Ústavy SR a odôvodnenie odvolaním napadnutého rozsudku spĺňa požiadavky § 220 ods. 2 C. s. p.. Hodno uviesť, že žalobca v odvolaní vôbec nekonkretizoval, na aké (skutkové a právne) zásadné a relevantné námietky nereagoval; za porušenie základného práva zaručeného v Čl. 46 ods. 1 Ústavy SR nemožno považovať to, že súd prvej inštancie zjavne neodôvodnil svoje rozhodnutie podľa predstáv žalobcu (rozhodnutie Najvyššieho súdu SR sp. zn. 5Cdo/165/2011). 22. Právnym posúdením je činnosť súdu, pri ktorej aplikuje konkrétnu právnu normu na zistený skutkový stav, tzn. vyvodzuje zo skutkového zistenia, aké práva a povinnosti majú účastníci podľa príslušného právneho predpisu. Nesprávnym právnym posúdením veci je omyl súdu pri aplikácii práva na zistený skutkový stav (skutkové zistenie); o mylnú aplikáciu právnych predpisov ide vtedy, ak súd použil iný právny predpis, než ktorý mal správne použiť alebo aplikoval správny predpis, ale nesprávne ho vyložil, príp. ho na daný skutkový stav inak nesprávne aplikoval (z podradenia skutkového stavu pod právnu normu vyvodil nesprávne právne závery o právach a povinnostiach sporových strán). 23. Na zdôraznenie správnosti napadnutého rozsudku odvolací súd uvádza, že podľa § 137 C. s. p. žalobou možno požadovať, aby sa rozhodlo najmä o (i) splnení povinnosti, (ii) nároku na usporiadanie práv a povinností strán, ak určitý spôsob usporiadania vzťahu medzi stranami vyplýva z osobitného predpisu, (iii) určení, či tu právo je alebo nie je, ak je na tom naliehavý právny záujem; naliehavý právny záujem nie je potrebné preukazovať, ak vyplýva z osobitného predpisu, alebo (iv) určení právnej skutočnosti, ak to vyplýva z osobitného predpisu. 24. Kritériom pre pozitívno-právne členenie žalôb podľa § 137 C. s. p. je žalobný návrh; podľa žalobného návrhu sa jedná o žalobu určovaciu, o žalobu na plnenie, prípadne o tzv. inú súkromnoprávnu žalobu. 25. Pri určovacej žalobe znie žalobný návrh na určenie, či tu právo je, alebo či tu právo nie je; vyhovujúci rozsudok vydaný na jej základe má deklaratórne účinky. Určovací rozsudok nie je exekučným titulom; vykonateľnosť nie je jeho vlastnosťou. Podmienkou prípustnosti žaloby na určenie, či tu právo je alebo nie je, je naliehavý právny záujem žalobcu; jedná sa o podmienku dôvodnosti žaloby. Naliehavý právny záujem je povinný preukázať žalobca, ak tento nevyplýva z osobitného predpisu; absencia naliehavého právneho záujmu je dôvodom na zamietnutie žaloby. 26. Pri žalobe na plnenie znie žalobný návrh na zaplatenie určitej peňažnej sumy alebo na splnenie inej ako peňažnej povinnosti. Nepeňažnou povinnosťou môže byť niečo dať, resp. vydať, dodať či vypratať, niečo vykonať, niečoho sa zdržať alebo niečo strpieť. Právo na plnenie vyplýva z (žalobcom tvrdeného) relatívneho právneho vzťahu medzi žalobcom a žalovaným, ktorý môže byť založený na rozličných právnych dôvodoch ako napr. zmluva, zodpovednosť za škodu, bezdôvodné obohatenie alebo iná právna skutočnosť. Právo uplatňované žalobou na plnenie je právo už existujúce, resp. existenciu ktorého žalobca tvrdí, a ktoré bolo porušené. Vlastnosťou rozsudku, ktorým sa žalobe na plnenie vyhovie je vykonateľnosť; rozsudok slúži ako exekučný titul a môže byť vykonaný postupom podľa Exekučného poriadku. Pri žalobách na plnenie nie je v § 137 C. s. p. síce explicitne vyjadrená žiadna podmienka prípustnosti, interpretáciou však možno dospieť k záveru, že žaloba na plnenie je procesne prípustná, ak bude navrhovaný rozsudok vykonateľný podľa predpisov exekučného práva. 27. Tzv. iná súkromnoprávna žaloba je prípustná iba za predpokladu, že osobitný petit vyplýva z hmotného práva; t. j. hmotné právo musí založiť oprávnenie súdu rozhodnúť tak, že výrok rozhodnutia neznie ani na splnenie povinnosti, ani na deklaratórne určenie (ne)existencie práva, či právnej skutočnosti.
28. Zvolený prostriedok právnej ochrany žalobcu teda odvolací súd zhodne so súdom prvej inštancie hodnotí ako procesne neprípustný; žalobca v posudzovanej veci totiž nežiadal o určenie existencie alebo neexistencie práva, ale určenia, že Výmer o prídele do vlastníctva č. XXX/X/XXXXfin, zo dňa 16.4.1955, vydaný Finančným odborom ÚNV v Bratislave, je pravý. Nešlo teda o určovaciu žalobu zodpovedajúcu § 137 písm. c) C. s. p., keďže existencia (pravosť), platnosť či neplatnosť alebo účinnosť zmlúv (a iných právnych úkonov) sú právnymi skutočnosťami. Pri inej súkromnoprávnej žalobe podľa § 137 písm. d) C. s. p. musí z konkrétneho hmotnoprávneho vzťahu vyplývať logický dôvod, prečo je potrebné, aby súd určil právnu skutočnosť. Dôvodom je väčšinou to, že rozhodnutie súdu je osobitnou podmienkou, že sa na právny úkon hľadí ako na neplatný; v posudzovanej veci však takýto zákonný dôvod absentuje. 29. Za nesprávne, neúplné alebo nezrozumiteľné podanie vo veci samej, teda podanie spôsobilé na odstraňovanie vád podania zo strany konajúceho súdu, možno považovať iba také podanie, ktoré neobsahuje všeobecné náležitosti podania vo veci samej. O takéto podanie pôjde najmä vtedy, ak z neho nie je zrejmé, čoho sa týka a čo ním žalobca sleduje, proti komu smeruje, strana sporu nie je riadne označená, nie je datované, nie je podpísané, je nezrozumiteľné, neobsahuje potrebné opísanie skutkových okolností, a to do takej miery, že z údajov uvedených v podaní nie je možné zistiť predmet sporu. Ak má podanie vady, súd zabezpečuje ich odstránenie, má poučovaciu povinnosť (§ 128 a § 129 C. s. p.). Odstránenie vád podania zo strany súdu však nie je inštitút, ktorý by mal slúžiť na odstránenie pochybení žalobcu, ktoré nebránia prejednaniu a rozhodnutiu vo veci, a jeho účelom nemôže byť ani „pomoc“ zo strany súdu adresovaná strane konania, ako by táto mala vo veci postupovať, aby bola úspešná, nakoľko by došlo k porušenie práva strany sporu na rovnaké postavenie v prebiehajúcom konaní. V posudzovanej veci niet akýchkoľvek pochybností, že súd prvej inštancie vecne prejednal a rozhodol spor na podklade žaloby, ktorá nevykazovala žiadne vady, ktoré by bránili jej prejednaniu; napokon ani žalobca v odvolaní nekonkretizuje, akú vadu mala žaloba obsahovať, a preto ani jeho ďalšie výčitky proti procesnému postupu súdu prvej inštancie, ktorý žalobcu podľa § 138 C. s. p. nevyzval na späťvzatie zjavne nedôvodnej žaloby, nenapĺňajú uplatnené odvolacie dôvody podľa § 365 ods. 1 písm. b), resp. písm. h) C. s. p.. 30. V nadväznosti na uvedené sa napokon pochybenia nedopustil súd prvej inštancie ani nenariadením znaleckého dokazovania za účelom zistenia pravosti Výmeru o prídele do vlastníctva č. XXX/X/XXXXfin, zo dňa 16.4.1955, vydaného Finančným odborom ÚNV v Bratislave; dokazovanie totiž súd vykonáva iba v rozsahu dôkazného bremena, v ktorom spočíva na strane sporu na preukázanie ňou tvrdených podstatných skutočností, a preto nič žalobcovi v spore nebránilo, aby už spolu so žalobou predložil dôkaz po vecnej stránke spôsobilý preukázať podstatné tvrdenie žaloby spočívajúci v pravosti sporného Výmeru o prídele. Pokiaľ však v posudzovanom spore dospel súd prvej inštancie k právnemu záveru o procesnej neprípustnosti žaloby, potom v súlade so zásadou hospodárnosti správne nevykoval žiadne ďalšie dôkazy, ktoré neboli nevyhnutné pre rozhodnutie o zamietnutí žaloby. 31. Nakoľko žalobca v podanom odvolaní neuviedol žiadne ďalšie relevantné skutočnosti, ktorými by preukázal nesprávnosť napadnutého rozhodnutia súdu prvej inštancie, ďalšie odvolacie námietky žalobcu odvolací súd vyhodnotil v ich súhrne ako právne irelevantné a také, ktoré z povahy veci nie sú spôsobilé privodiť zmenu rozsudku súdu prvej inštancie, keď súčasne odvolací súd nezistil žiadne vady týkajúce sa procesných podmienok; a preto napadnutý rozsudok súdu prvej inštancie ako vecne správny potvrdil. 32. O nároku na náhradu trov odvolacieho konania odvolací súd rozhodol podľa § 396 ods. 1 C. s. p. v spojení s § 255 ods. 1 C. s. p. a § 262 ods. 1 C. s. p. tak, že žalovaným 1/ a 2/ priznal proti žalobcovi plný nárok na náhradu trov odvolacieho konania, nakoľko mali v odvolacom konaní plný úspech. 33. Toto rozhodnutie prijal senát Krajského súdu v Bratislave pomerom hlasov 3:0. Poučenie: Proti rozhodnutiu odvolacieho súdu je prípustné dovolanie, ak to zákon pripúšťa (§ 419 C. s. p.) v lehote dvoch mesiacov od doručenia rozhodnutia odvolacieho súdu oprávnenému subjektu na súde,
ktorý rozhodoval v prvej inštancii. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy ( § 427 ods. 1 C. s. p.). Dovolateľ musí byť v dovolacom konaní zastúpený advokátom. Dovolanie a iné podania dovolateľa musia byť spísané advokátom (§ 429 ods. 1 C. s. p.). V dovolaní sa popri všeobecných náležitostiach podania uvedie, proti ktorému rozhodnutiu smeruje, v akom rozsahu sa toto rozhodnutie napáda, z akých dôvodov sa rozhodnutie považuje za nesprávne (dovolacie dôvody) a čoho sa dovolateľ domáha (dovolací návrh) (§ 428 C. s. p.).

